Da Schaitberger Joseph is im 1686ga Joa ois Rebel und Keza aus'n Soizbuaga Laund gjogt woan, nochdem a in efangelischn Glaum unta de Beagmauna de in de Soizbeagweak goawat haum, predigt hod und a Zeidl in da Schdod Soizbuag dafia aigschbead woa. Ea is daun ois Exulant noch Niambeag gaunga und hod fu doat aus efangelische Sendbriaf hoam ins Soizbuagarische gschikt und seine Laundslaid und Glaumsbriada in Dianbeag und a im heit diarolarischn Defreggndoi aufgruafn, dass schdaundhoft blaim soin und si ned fu da bischeflichn Gewoit zan katholisch wean zwinga lossn soin. Im 1710a Joa san seine 24 gsaumitn Sendbriaf oisa drukde aussa kema und in da gaunzn siddeitschn Region waid fabroat gwen.